
 AVIZ

      asupra propunerii legislativă privind acordarea de despăgubiri în cazul calamităţilor produse de seceta excesivă în agricultură în anul 2007

În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă  privind acordarea de despăgubiri în cazul calamităţilor produse de seceta excesivă în agricultură în anul 2007, trimisă cu adresa nr. Pl-x 16 din 4 februarie 2008, înregistrată sub nr. 31/43 din 5 februarie 2008. 

Senatul, în calitate de primă Cameră sesizată a respins această iniţiativă legislativă în şedinţa din 17 decembrie 2007. 

În conformitate cu dispoziţiile art. 75 alin. (1), din Constituţia României şi ale art. 92 alin. (9) pct. 2 din Regulamentul Camerei Deputaţilor, republicat, Camera Deputaţilor este Cameră decizională.


Potrivit prevederilor art. 61 din Regulamentul Camerei Deputaţilor, republicat, Comisia a dezbătut proiectul de lege menţionat mai sus, în şedinţa din 13 februarie 2008.



Membrii Comisiei au examinat iniţiativa legislativă supusă avizării, expunerea de motive, avizul favorabil al Consiliului Legislativ nr. 1265 din 24 septembrie 2007 şi punctul de vedere negativ al Guvernului nr. 2752 din 22 octombrie 2007. 

În urma dezbaterilor, cu majoritate de voturi (3 voturi împotrivă), Comisia a hotărât avizarea negativă a iniţiativei legislative, deoarece prin această iniţiativă legislativă se creează o discriminare între producătorii agricoli, precum şi faptul că se stabilesc atribuţii de constatare a pagubelor în sarcina unui organism care nu este menţionat de legislaţia în vigoare referitoare la acordarea despăgubirilor în caz de calamităţi în agricultură. De asemenea, sunt încălcate prevederile art. 138 alin.(5) din Constituţia României, republicată  şi cele ale art. 15 alin. (2) din Legea privind finanţele publice nr.500/2002, cu modificările şi completările ulterioare.


În raport de obiectul şi conţinutul său, iniţiativa legislativă face parte din categoria legilor organice.

